تو نیتک ءِ ءُ مُرتاں تماہ زندگی
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
شریف مومن
گُلزمین ءِ بدن آس ءَ مانپوش اِتگ
کوھاں تُرسے وتی باتن ءَ کِشتگ ءُ جُمپ لرزینتگ اَنت
ساہ در کپتگ اَنت
منزلاں پُل رودینتہ تئی راہسراں
مانشانی کش ءَ وشبوئے شِنگ اِتگ
بے میاریں شھیدانی نام ءِ سرا
کسہے نَکش اِتگ گیدی ءِ دامن ءَ
مرچی دست ءِ ند ءَ باز اُومان کتگ
جیڈگانی منی واھگیں زرد ءِ آسیں زبان ءَ بدنت
گواچنیں مُھرگاں
ماں بِکش اِیت وتی زند ءِ بندیکّ ءَ کھریں ھما پیسری دروشم ءَ
مھر ءِ کندیل ماھیں پد ءَ کُشتگ اَنت
دوشی بے متلب ءَ درد ءِ دنز ءُ گباریں گم ءِ موسم ءَ
شونز بستگ نگاھانی ارساں منی
کدھانی تہ ءِ کیپ سررِتکگ اَنت
یکّ ءُ دو ساھتانی سپر پہ تئی نام ءَ پیلو کتگ
شپ جتائی ءِ آسر وتا دیر کُت
تئی ودار ءَ من اُمبرے دگے پیر کُت
تو نیتک ءِ ءُ مُرتاں تماہ زندگی